# FORRETNINGSORDEN FOR VORDINGBORG KOMMUNES INTEGRATIONSRÅD

**Kapitel 1: Integrationsrådets formål og opgaver**

**§ 1.** Integrationsrådet skal medvirke til, at kommunalbestyrelsens integrationsindsats er effektiv og sammenhængende samt fremmer etnisk ligestilling.

*Stk. 2.* Integrationsrådet kan komme med vejledende udtalelser om den almindelige Integrationsindsats i kommunen og om de introduktionsprogrammer, der tilbydes af kommunalbestyrelsen, jf. integrationslovens § 42, stk. 2.

*Stk. 3.* Integrationsrådet kan ikke behandle enkeltsager. Enkeltsager kan dog danne grundlag for rådets behandling af principielle spørgsmål.

*Stk. 4.* Konkret kan Integrationsrådet f.eks.:

* formulere oplæg til politikken for integration, herunder følge op på målene i politikken i samarbejde med respektive udvalg
* have høringsret over for alle forslag, der vedrører etniske minoriteter
* diskutere kommunens varetagelse af integrationsarbejdet
* være talerør for etniske minoriteter overfor kommunalbestyrelse og udvalg
* skabe kontakt til det lokale arbejdsmarked
* skabe kontakt til det lokale foreningsliv, heriblandt også frivilligforeninger
* arbejde med andre indsatsområder samt afholde arrangementer

**Kapitel 2: Integrationsrådets sammensætning**

**§2.** Integrationsrådet består af 9 medlemmer, der udpeges af kommunalbestyrelsen efter følgende fordeling:

* 5 repræsentanter for borgere med minoritetsbaggrund
* 2 kommunalbestyrelsesmedlemmer
* 2 repræsentanter blandt fag- og interesseområder:

Skole- og uddannelser samt dagtilbud

Sundhed og omsorg

Fritids- og foreningsområdet (idræt, spejdere m.v.)

Frivillighedsområdet (Røde Kors, Dansk Flygtningehjælp m.v.)

Sprogskoleområdet

Det lokale erhvervsliv/arbejdsmarkedet- og beskæftigelsesområde

Integrationsteamet

*Stk. 2.* Valgprocedure

Valget finder sted efter afholdelse af Kommunal- og Regionsrådsvalget.

Dato for valget fastsættes af Integrationsrådet.

I september gives information om valget og datoen for valget bekendtgøres ved opslag i medierne. I oktober opstilles kandidater til det kommende valg af repræsentanter for borgere med minoritetsbaggrund. Der udarbejdes en folder med præsentation af kandidaterne. Folderen udsendes til alle implicerede parter samt medierne forud for valghandlingen.

*Stk. 3.* Valghandling:

Folder med de opstillede kandidater og en stemmeseddel sendes til alle borgere af anden etnisk herkomst med bopæl i Vordingborg Kommune. Stemmesedler afleveres på aftalt sted og tidspunkt.

Stk. 4. Integrationsrådets funktionsperiode følger den kommunale valgperiode. Integrationsrådets funktionsperiode ophører dog først, når udpegningen af nye medlemmer af Rådet har fundet sted.

Stk.5. Integrationsrådets medlemmer indstilles til udpegning efter følgende processer:

* Kommunalbestyrelsesmedlemmerne udpeges efter § 25 i den kommunale styrelseslov.
* Repræsentanter fra fag- og interesseområder udpeges enten af relevante afdelinger i kommunen eller af relevante interessenter. Disse repræsentanter skal have lokal tilknytning til Vordingborg Kommune.
* Repræsentanter for borgere med minoritetsbaggrund vælges ved en skriftlig afstemning ved valgperiodens udløb. Disse repræsentanter skal have bopæl i Vordingborg Kommune.

**§ 3.** Integrationsrådet holder sit konstituerende møde snarest efter, at kommunalbestyrelsen har udpeget rådets medlemmer, jf. § 2, stk. 2.

*Stk. 2.* På det konstituerende møde vælger Integrationsrådet blandt sine medlemmer en formand og en næstformand efter reglerne i § 24, stk. 1, i den kommunale styrelseslov. Næstformanden varetager formandens funktioner, hvis formanden er fraværende.

*Stk. 3.* På det konstituerende møde vælger Integrationsrådet blandt sine medlemmer en repræsentant til Repræsentantskabet for Rådet for Etniske Minoriteter. Der vælges også en suppleant, der deltager i repræsentantskabets møder, hvis den valgte repræsentant er fraværende.

*Stk. 4.* Sekretariatet for Integrationsrådet leder sammen med de udpegede kommunalbestyrelsesmedlemmer valgene på det konstituerende møde.

*Stk. 5.* Der foretages et nyt formands- og næstformandsvalg, jf. § 3, stk. 2, hvis formanden eller næstformanden udtræder af rådet, eller hvis 2/3 af rådets medlemmer beslutter det. Valget skal fremgå som et selvstændigt punkt på dagsordenen for det møde, hvor valget skal afholdes.

**§ 4.** For hvert kommunalbestyrelsesmedlem samt hver repræsentant for fag- og interesseområderne udpeges der en suppleant. Suppleanten deltager i integrationsrådets møder, hvis medlemmet er fraværende.

Stk. 2. Suppleanter for medlemmer, der repræsenterer borgere med minoritetsbaggrund er placeret på en prioriteret liste efter antal stemmer. Hvis et medlem er fraværende, indkaldes den suppleant, der står øverst på listen til at deltage i integrationsrådets møder.

*Stk. 3.* Et medlem eller en suppleant udtræder af Integrationsrådet, hvis han/hun ophører med at have bopæl i eller lokal tilknytning til kommunen jf. § 2, stk. 3.

*Stk. 4.* Hvis et medlem eller en suppleant fra kommunalbestyrelsen eller fag- og interesseområderne fratræder sit hverv eller dør, udpeges et nyt medlem eller en ny suppleant efter reglerne i § 28 i den kommunale styrelseslov.

*Stk. 5.* Hvis et medlem eller en suppleant, der repræsenterer borgere med minoritetsbaggrund, fratræder sit hverv eller dør, udpeges et nyt medlem eller en ny suppleant efter den prioriterede liste jf. § 4, stk. 2. Rådet kan dog – i sin indstilling til kommunalbestyrelsen – se bort fra listens prioritering, under hensyn til at sikre en bred repræsentation af borgere med etnisk minoritetsbaggrund.

**Kapitel 3: Integrationsrådets møder og organisering**

**§ 5.** Integrationsrådet holder møde mindst 6 gange om året. Mødedatoer fastlægges ved rådets sidste møde i et kalenderår, eller på det konstituerende møde ved en ny valgperiode.

På det første møde i hvert kalenderår fastlægges en handlingsplan for året.

*Stk.2.* Integrationsrådet holder et årligt møde med det ansvarlige fagudvalg ’Udvalget for Arbejdsmarked og Uddannelse’. Rådet kan også invitere relevante fagchefer til rådets egne møder med henblik på orientering og dialog.

*Stk. 3.* Integrationsrådet kan også holde møde, hvis formanden vurderer, at det er nødvendigt eller hvis mindst 1/3 af rådets medlemmer henvender sig til formanden eller sekretariatet med et ønske om, at rådet mødes.

*Stk. 4.* Integrationsrådet kan nedsætte arbejdsgrupper, som arbejder med særlige områder og temaer eller afholde arrangementer mm.

Arbejdsgrupperne kan sammensættes af medlemmer fra integrationsrådet og repræsentanter fra relevante fag- og interesseområder udenfor rådet.

**§ 6.** Integrationsrådets møder er ikke offentlige.

*Stk. 2.* Integrationsrådet kan beslutte, at andre personer end rådets medlemmer kan deltage i et møde i rådet.

**§ 7.** Formanden indkalder til møde ved at sende udkast til dagsorden til integrationsrådets medlemmer senest 1 uge før mødet. Hvis det er påkrævet, kan formanden indkalde til ekstraordinære møder med kortere varsel. Dagsorden og bilag sendes elektronisk.

*Stk. 2.* Integrationsrådets medlemmer kan sætte et punkt på dagsordenen ved at sende forslaget til formanden eller sekretariatet senest 2 uger før mødet.

*Stk. 3.* Ved mødets begyndelse kan der tilføjes punkter til dagsordenen, hvis alle er enige eller, hvis formanden vurderer, at punktet ikke bør udsættes og et flertal af rådets medlemmer er enige i vurderingen.

**§ 8.** Integrationsrådet er beslutningsdygtigt i kraft af de fremmødte medlemmer ved rådets møder.

**§ 9.** Integrationsrådets møder ledes af formanden og i dennes fravær af næstformanden. Er formanden og næstformanden fraværende ved et møde, ledes mødet af et medlem, der vælges ved stemmeflertal.

*Stk. 2.* Mødelederen formulerer de spørgsmål, som integrationsrådet eventuelt skal stemme om.

*Stk. 3.* Integrationsrådets medlemmer kan kun deltage i rådets afstemninger, når de deltager i møderne.

**§ 10.** Integrationsrådets beslutninger træffes ved enighed eller stemmeflertal, Ved stemmelighed er formandens eller mødelederens stemme afgørende.

*Stk. 2.* Integrationsrådets vejledende udtalelser offentliggøres og sendes til relevante myndigheder, organisationer og personer. Et mindretal kan kræve, at deres opfattelse tilføjes til rådets vejledende udtalelser.

**§ 11.** Der skrives referat af integrationsrådets drøftelser og beslutninger på selve mødet. Referatet godkendes på det efterfølgende møde.

Stk. 2. Et referat er godkendt, medmindre et eller flere medlemmer af integrationsrådet protesterer på selve mødet. Efter godkendelse lægges referatet på hjemmesiden.

Stk. 3. Der træffes ved hvert møde beslutning om, hvorvidt dele af det godkendte referat ikke skal offentliggøres (lukkede sager).

**Kapitel 4: Tavshedspligt og inhabilitet**

**§ 12.** Integrationsrådets medlemmer og personer, der deltager i rådets møder, jf. § 6, stk. 2, har tavshedspligt efter lovgivningens almindelige regler herom.

**§ 13.** Medlemmerne af integrationsrådet er omfattet af forvaltningslovens regler om inhabilitet jf. forvaltningslovens § 3, stk. l og 2.

*Stk. 2.* Hvis et medlem ved, at han/hun eller nogen i nærmeste familie eller omgangskreds har en personlig eller økonomisk interesse i et punkt på integrationsrådets dagsorden, skal medlemmet gøre rådet opmærksom på, at han/hun er inhabil, og dermed ikke kan være med til at drøfte og træffe beslutning i sagen.

**Kapitel 4: Sekretariatsbetjening af integrationsrådet**

**§ 14.** Kommunalbestyrelsen sørger for sekretariatsbetjeningen af Integrationsrådet, herunder offentliggørelse af rådets udtalelser og godkendte referater. Kommunalbestyrelsen sørger også for at holde integrationsrådet orienteret om emner, der ligger inden for rådets formål, f.eks. om den almindelige Integrationsindsats i kommunen.

Stk. 2. Sekretariatsbetjeningens omfang fastsættes mellem formandskabet og den sekretariatsansvarlige hvert år.

**Kapitel 5: Økonomiske forhold vedrørende integrationsrådets virksomhed**

**§ 15.** Kommunalbestyrelsen dækker udgifterne til Integrationsrådets arbejde, og fastsætter årligt et budget for rådet.

*Stk.1.* Integrationsrådets medlemmer modtager diæter på linje med andre råd i Vordingborg Kommune.

**Kapitel 6: Integrationsrådets beretning**

**§ 16.** Integrationsrådet udarbejder hvert år en skriftlig beretning, der redegør for rådets aktiviteter og indsatser. Beretningen kan derudover indeholde Integrationsrådets vejledende udtalelser om den almindelige Integrationsindsats i kommunen.

*Stk. 2.* Beretningen sendes til det relevante ministerium og til relevante myndigheder, organisationer og personer.

**Kapitel 7: Ikrafttrædelsesbestemmelser m. v.**

**§ 17.** Denne forretningsorden er vedtaget af kommunalbestyrelsen den 24-06-2021 og træder herefter i kraft 1 juli 2021.

*Stk. 2.* Ændringer i og tillæg til forretningsordenen skal vedtages af kommunalbestyrelsen.